આ રિસર્ચ માટે રિસર્ચરે 23થી 32 વર્ષની વચ્ચેના 22 દંપતિઓને પસંદ કર્યા. આ તમામ એવા હતા જેઓ એક વર્ષ કરતાં વધુ સમયથી સાથે રહેતા હતા. અભ્યાસમાં આ કપલ્સને અનેક પરિસ્થિતિઓમાંથી પસાર કરી તે સમયે તેમની ઇલેક્ટ્રો એન્સફ્લોગ્રાફી (ઇઇજી) કરીને તેમની માનસિક તરંગોની એક્ટિવીટી નોટ કરવામાં આવી. આ પ્રયોગ દરમિયાન અલગ અલગ પરિસ્થિતિઓમાં કપલ્સને સાથે રાખીને, તેમને અલગ અલગ રુમમાં બંધ રાખીને તેમજ સાથે હાથ પકડીને રાખીને અનેક પરિસ્થિતિઓમાંથી પસાર કરવામાં આવ્યા અને ત્યાર બાદ આ બધા ડેટા પર એનાલિસીસ કરવામાં આવ્યુ. આ પ્રયોગ દરમિયાન જ્યારે કપલ્સ સાથે બેઠા હતા, તે કંડિશનમાં મહિલાઓમાં થોડી હુંફનો અનુભવ થયો. કપલ્સના સાથે રહેવા પર તેમની માનસિક તરંગો મળી રહી હતી. જ્યારે મહિલાને દુઃખ થતુ અને ત્યારે તેમનો પાર્ટનર તેનો હાથ પકડે તો એ સમયે માનસિક તરંગોનુ મિલન બેગણુ થઇ ગયુ. અને જે સમયે મહિલાને દુઃખ કે પીડા થતી અને તેમના પાર્ટનરે તેમનો હાથ નહીં પકડ્યો ત્યારે માનસિક તરંગો મળવાની બંધ થઇ ગઇ. અહીં ખેલ બધો માનસિક તરંગોના મળવાનો છે. તરંગોના સિક્રોનાઇઝેશનની આ વેવલેન્થ એ જ વેવલેન્થ છે જે આપણે કોઇ વસ્તુ પર ફોકસ કરીએ ત્યારે હોય છે. અને આ સિંક્રોનાઇઝેશન એટલે કે તરંગોનું મિલન સ્પર્શથી બેવડાઇ જાય છે. અહીં સ્થિતીને સમજીએ તો જ્યારે પ્રોબ્લમ હોય ત્યારે તેને સોલ્વ કરવા માટે આપણે ધ્યાન કેન્દ્રિત કરીએ છીએ. એટલે જો દુઃખની ઘડીમાં આ રીતે માનસિક તરંગો મળે છે તો એ સમયે દુઃખ હળવુ થવાની સાથે એ અહેસાસ પણ થાય છે કે, જીત જાયેંગે હમ તુ અગર સંગ હે..